กรมปศุสัตว์ ย้ำความเข้มงวดปราบโรงฆ่าสัตว์เถื่อนใช้ไม้ทุบหัวสุกรก่อนฆ่า ผิด พ.ร.บ.ควบคุมการฆ่าสัตว์ฯ มีโทษพักใช้ หรือเพิกถอนใบอนุญาต
กรมปศุสัตว์ย้ำความเข้มงวดปราบโรงฆ่าสัตว์เถื่อนใช้ไม้ทุบหัวสุกรก่อนฆ่า ผิดพรบ.ควบคุมการฆ่าสัตว์ฯ มีโทษพักใช้หรือเพิกถอนใบอนุญาตนายสัตวแพทย์สรวิศ ธานีโต อธิบดีกรมปศุสัตว์ กล่าวถึงกรณีที่สำนักข่าวต่างชาติแห่งหนึ่งเผยแพร่รายงานที่ระบุว่า การฆ่าหมูในโรงฆ่าสัตว์ของประเทศไทยมีความโหดร้ายและปราศจากมนุษยธรรม มีการใช้ไม้ทุบหัวสุกรไม่ทำให้สุกรสลบได้แบบสมบูรณ์ (Immobilization) เนื่องจากแรงกระแทกที่ไม่เพียงพอ และไม่เป็นไปตามพรบ.ควบคุมการฆ่าสัตว์ฯ กำหนด โดยคาดว่าเป็นการลักลอบเข้าไปถ่ายทำในโรงฆ่าสัตว์เถื่อน ซึ่งผิดตามพระราชบัญญัติควบคุมการฆ่าสัตว์เพื่อการจำหน่าย ทั้งนี้หากโรงฆ่าสุกรแห่งใดมีการกระทำดังกล่าวจะถูกสั่งพักใช้หรือเพิกถอนใบอนุญาต ดังนั้น สำหรับภาพที่ปรากฏในรายงานชิ้นดังกล่าวจึงสันนิษฐานได้ว่าอาจเป็นภาพจากโรงฆ่าสัตว์เถื่อนที่ไม่ได้รับอนุญาตประกอบกิจการฆ่าสัตว์อย่างไรก็ตาม กรมปศุสัตว์ดำเนินการทางกฎหมายแก่ผู้ประกอบการโรงฆ่าสัตว์มาอย่างต่อเนื่อง พร้อมสั่งการให้พนักงานเจ้าหน้าที่ ตรวจสอบโรงฆ่าสัตว์ที่ได้รับอนุญาตไปแล้วอย่างสม่ำเสมอเป็นประจำอย่างน้อยปีละ 2 ครั้งว่าได้ดำเนินการตามพรบ.ควบคุมการฆ่าสัตว์ฯ กำหนดหรือไม่ ซึ่งที่ผ่านมาก็ได้ยกเลิกใบอนุญาตฯ 364 แห่ง และพักใช้ใบอนุญาตฯ 51 แห่ง ตอกย้ำความมุ่งมั่นในการยกระดับมาตรฐานโรงฆ่าสัตว์ไทย พร้อมทั้งเข้มงวดในการปราบปรามโรงฆ่าเถื่อน หากประชาชนพบเห็นโรงฆ่าเถื่อนหรือการกระทำที่ผิดกฎหมายและหลักสวัสดิภาพสัตว์ดังกล่าว โปรดแจ้งเบาะแสได้ที่ application DLD 4.0 เพื่อให้เจ้าหน้าที่กรมปศุสัตว์ดำเนินการเข้าตรวจสอบและจับกุมต่อไป